Stelpur sem stunda fótbolta hjá Leikni í Efra-Breiðholti . Mun færri börn og ungmenni í Efra-Breiðholti stunda skipulagðar íþróttir heldur en íbúar annarra hverfa Reykjavíkurborgar og einnig þegar samanburðar er leitað utan borgarinnar . Á bilinu 11 til 12% stúlkna eru á meðal þátttakenda . Einnig nýta færri börn á aldrinum sex til átján ára í Efra Breiðholti frístundakort Reykjavíkurborgar en í öðrum borgarhlutum . Ástæður þessa kunna að vera nokkrar en ein helsta er talin sú að erfiðlega hefur gengið að fá krakka af erlendum uppruna til íþróttastarfs . Þar getur komið til sögu menningarleg arfleifð . Að fjölskyldur barna hafi ekki alist upp við íþróttir og þekki jafnvel ekki til þeirra . Tungumálakunnátta foreldra og efnahagur getur einnig skipt máli . Foreldrar sem ekki hafa náð góðum tökum á Íslensku geta verið tregari til þess að ýta börnum sínum í íþróttastarf jafnvel þótt börnin hafi þegar góð tök á málinu . Þá getur efnahagur og einnig menntun ráðið nokkru um . Tölur sýna að fleiri hafa þegið fjárhagsaðstoð frá Reykjavíkurborg í Efra Breiðholti en í öðrum hverfum og borgarhlutum á undanförnum árum . Þá eiga fleiri íbúar í Efra-Breiðholti minni skólagöngu að baki en gengur og gerist . Þegar upplýsingar voru teknar saman í tengslum við átaksverkefnið Menntun núna árið 2013 voru um 40% íbúa á aldrinum 25 til 54 ára aðeins með grunnskólapróf . Sambærileg hlutfallstala í öðrum hverfum Reykjavíkur var tæp 23% . Allar þessar ástæðu geta dregið úr því að börn stundi íþróttir . Forráðamenn íþróttafélaganna segja almennt erfitt að fá börn af erlendum uppruna til þátttöku þótt nokkur slík hafi náð langt í íþróttastarfi . Fólk nýtir frítundakortið til að greiða fyrir frístundaheimili í stað íþrótta Leiknir í Efra-Breiðholti býður upp á æfingar í knattspyrnu og í karate . Íþróttafélag Reykjavíkur ÍR er staðsett í útjaðri Neðra-Breiðholts og býður upp á æfingar í fjölda greina . Knattspyrna er sú íþrótt sem mest er stunduð bæði af konum og körlum í Efra-Breiðholti og karate er í fjórða sæti hjá körlum en fimmta sæti hjá konum . Ef til vill finnst fólki í Efra Breiðholtið of langt að senda börn til æfinga hjá ÍR eða í Seljaskóla þar sem ÍR hefur haft aðstöðu . Leiða má líkum að því að efnaminni fjölskyldur nýti frístundakortið frekar en aðrar til þess að greiða fyrir vist barna á frístundaheimilum . Í þessu sambandi má benda á að frístundaheimilin skipta miklu máli í lífi fólks sem er undir miklu vinnuálagi . Er til dæmis í tveimur störfum . En jafnframt því vaknar spurning um hvort rétt sé að leyfa foreldrum að nýta frístundakort barna sinna til þess að greiða vist á frístundaheimilum en ekki til íþróttaiðkana .